《苏武慢 其三》
明代·林鸿

扰扰劳生，飘飘过客，天地古今逆旅。沧海尘飞，南山石烂，乌兔几时能住。

野马光阴，浮沤宇宙，何异草头微露。有几人、了了惺惺，识破死生之故。

看古来、事业功名，荣华富贵，毕竟在于何处。奔走无休，机关未定，华屋几成坟墓。

醉里乾坤，閒中岁月，此是稳行平路。倩谁人、唤起庄周，斗酒与谈玄素。

作者简介：明福建福清人，字子羽。洪武初以人才荐，授将乐县学训导，官至礼部员外郎。性落拓不善仕，年未四十自免归。工诗，为闽中十才子之首。有《鸣盛集》。